Polisie krap kop oor gru-ontdekkingArgieffoto Byna ses maande nadat die liggaam van ŉ onbekende man gevind is waar dit in ŉ ou mynskag naby Welkom in die Vrystaat versteek was, kon die polisie steeds nie die identiteit van die oorledene vasstel nie. Kapt. Stephen Thakeng, woordvoerder van die polisie, sê die liggaam is reeds vroeg die oggend van 12 Januarie vanjaar ontdek. Die man se liggaam is in ŉ ongebruikte skag van ŉ ou myn gevind waar dit tussen voorafvervaardigde sementblaaie weggesteek was. Volgens Thakeng is die persoon swart, ongeveer 1,7 m lank, baie skraal en vermoedelik ongeveer 30 jaar oud. Hy het ŉ swart baadjie, rooi gestreepte T-hemp en rooi broek aangehad toe hy gevind is, met ŉ swart rubberband om sy arm. “Die liggaam is nog nie uitgeken nie en daarom word die man se familie versoek om na vore te kom en die liggaam by die Welkom-regeringslykshuis op te eis,” het Thakeng gesê. Enige persoon met meer inligting word versoek om ao. Thabo Mkhethi by 057 391 296 of 082 857 6471 te skakel. Die polisie is besig met ŉ geregtelike doodsondersoek.